ELŐTERJESZTÉS

**Szombathely Megyei Jogú Város Közgyűlésének 2017. december 14-i ülésére**

Javaslat a Fedett Uszoda és Termálfürdő veszteség finanszírozásával kapcsolatos döntés meghozatalára

Javaslat a Fedett Uszoda és Termálfürdő veszteség finanszírozásával kapcsolatos döntés meghozatalára

**Javaslat a Fedett Uszoda és Termálfürdő veszteség-finanszírozásával kapcsolatos döntés meghozatalára**

Tájékoztatom a Tisztelt Közgyűlést, hogy az önkormányzat 2017. évi költségvetéséről szóló 4/2017. (III. 7.) önkormányzati rendelet 13. számú mellékletében a Fedett Uszoda fenntartására 90 millió forint előirányzatot biztosított.

A VASIVÍZ Zrt. vezérigazgatója 2017. december 4-én kelt levelében – amelyet az előterjesztéshez mellékelek – részletesen bemutatta a 2017. évben ténylegesen keletkezett és év végéig várható veszteséget.

Az Uszoda 2016. június 20.-án bezárt, a társaság a fürdőszolgáltatási tevékenységét szüneteltette az AVUS által a fürdő területén indított TAO beruházás megkezdése okán. Az Uszoda részleges rekonstrukcióját követően a Társaság 2016. december 5-én ismét megkezdte a szolgáltatást, közben pedig folytatódott a TAO beruházás keretén belül a bővítés, az új 33 méteres medence és a kiszolgáló egységek építése. A beruházást a terheletlen próbaüzem lefolytatását követően a kivitelező 2017. augusztus 16-án átadta az AVUS SE részére. Ezután kezdődött meg a terhelt próbaüzem, amelyet a VASIVÍZ Zrt. jelenleg is végez.

A fürdőszolgáltatási tevékenységet a társaság költség és árbevétel tekintetében tervezte a 2017. évre, 2015. évi bázis adatokra alapozva. A társaság 2017. évre tervezett fürdőszolgáltatási tevékenysége vesztesége a 90 millió Ft összegű támogatás nélkül 182.681 eFt, a tárgyév I.-III. negyedévi vesztesége 137.043 eFt. Ezeket az adatokat figyelembe véve az Uszoda várható teljes költségre számított 2017. évi vesztesége 183 millió Ft, a fürdőszolgáltatás szűkített önköltségre számított vesztesége – amely nem tartalmazza a Zrt. irányítás, egyéb általános költség és egyéb adók, ráfordítások összegét – 2017. évre 173 millió Ft. Az Uszoda veszteségét a társaság a másodlagos tevékenységek eredményéből nem tudja finanszírozni az elsődleges tevékenységek vesztesége miatt, továbbá a másodlagos tevékenységek elvégzése is feltételez egy visszapótlási kötelezettséget eszköz-és humánerőforrás tekintetében. A másodlagos tevékenységeknek az elsődleges tevékenységeket (víz és csatornaszolgáltatás) is támogatni kell, mivel ezen szolgáltatások esetében sem engedélyezett a szolgáltatások keresztfinanszírozása. A 2017. I.-III. negyedév tényleges adatai szerint az elsődleges tevékenységek vesztesége 117.217 eFt, amely alacsonyabb, mint az üzleti tervben tervezett 125.224 eFt.

Tekintettel arra, hogy a várható veszteség összegét az Önkormányzat jelenleg biztosítani nem tudja, a rendeletben előirányzott 90 millió forint összegű támogatásra teszek javaslatot, amelynek fedezete biztosított a 2017. évi költségvetésben.

Kérem a Tisztelt Közgyűlést, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

**Szombathely, 2017. december 8.**

**/: Dr. Puskás Tivadar :/**

HATÁROZATI JAVASLAT

…./2017. (XII. 14.) Kgy. sz. határozat

1./ A Közgyűlés úgy dönt, hogy a VASIVÍZ ZRt. részére Szombathely Megyei Jogú Város Önkormányzata a Szombathelyi Fedett Uszoda és Termálfürdő 2017. évi működésére 90 millió Ft összegű, egyszeri, éven belüli támogatást biztosít.

2./ A Közgyűlés felhatalmazza a polgármestert, hogy a 90 millió forint összegű támogatásra vonatkozó megállapodást írja alá.

**Felelős**: Dr. Puskás Tivadar polgármester

Illés Károly alpolgármester

Molnár Miklós alpolgármester

Dr. Károlyi Ákos jegyző

(A végrehajtásért felelős:

dr. Kohuth Viktor, a VASIVÍZ ZRt. vezérigazgatója

Lakézi Gábor, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő**: 1. pont: azonnal

2. pont: 2017. december 31.